MyCiTi-bus beland bo-op motor(Foto: Stad Kaapstad) Drie mense is beseer in ŉ voorval waartydens ŉ MyCiti-bus bo-op ŉ motor beland het in die Kaapstadse middestad. Die voorval het Donderdag omstreeks 18:15 in Nelson Mandela-boulevard plaasgevind en tot verkeersvertragings in die middestad gelei. Rob Quintas, burgemeesterskomiteelid vir stedelike mobiliteit, het gesê sy departement se direktoraat ondersoek die ongeluk. “Ons is dankbaar dat geen sterftes aangemeld is nie en ek hoop en vertrou van harte dat dit die geval sal bly. Sover ons weet het drie mense ligte beserings opgedoen, maar ons sal teen môre (Vrydag) meer weet.” Quintas het gesê dit is nog onduidelik wat die ongeluk veroorsaak het en dat dit sal deel vorm van die ondersoek. “Sodra ons die besonderhede het, sal ons die publiek kan inlig.” Die maatskappy wie se busbestuurder betrokke was sal die voorval ondersoek en moet ŉ ongeluksverslag by die stad indien. Dié maatskappy moet ook die ongeluk by die Suid-Afrikaanse Polisiediens aanmeld, het Quintas gesê. “Die Stad Kaapstad is daartoe verbind om ŉ wêreldklas openbare vervoerstelsel aan ons inwoners te verskaf, met passasiersveiligheid wat ononderhandelbaar is.”